贈錢郎中
作者：陳造
朝代：宋

paragraphs: 刓方利祿媒，抱道俗不省。
詩書工發冢，孰起世儒病。
錢侯挺直節，蠻徼復蘭省。
劍氣夜星明，鵰翮秋霜耿。
上前論世務，萬乘爲首肯。
平生中原慮，壯歲左符請。
不作黄閣想，擬試白羽秉。
孤忠當宁知，宏圖時宰領。
羣兒須圓曲，謂可力勝命。
彼此計乘除，得甓喪崇鼎。
平生信所得，一鑑照萬境。
幕中辭脂韋，客右進嚴冷。
主簿聱牙伯，評俗怒生癭。
令君强項翁，爭事不藏頴。
但有周舍思，可無衛武警。
我亦意行者，泥古志未逞。
朝來聽名理，剪燭延落景。
寸田殊易荒，有頼剔榛梗。
效奇乏良策，汲深慙短綆。
惟期佩公言，不墮頹俗穽。